
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	16 mai 2017

	Nr.
	4c-7/ 723


R A P O R T

asupra proiectului de Lege privind primul loc de muncă
În conformitate cu prevederile art.95  din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.PLx 648/2015 din 12 octombrie 2015, cu dezbaterea pe fond, în procedură obişnuită, a proiectului de Lege privind primul loc de muncă.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.357/15.04.2015)
· avizul favorabil al Consiliului Economic şi Social (nr.907/02.04.2015)
· avizul favorabil al Comisiei pentru buget, finanţe şi bănci 
(nr.4c-2/869/05.11.2015)

· avizul favorabil al Comisiei juridice, de disciplină şi imunităţi 
(nr.4c-11/1194/20.10.2015)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/691/22.10.2015)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/629/28.10.2015)

· punctele de vedere, negative, ale Guvernului (nr.9377/03.10.2016 şi nr.1802/16.03.2017).

Proiectul de lege  are ca obiect de reglementare stabilirea cadrului legal în vederea facilitării accesului la primul loc de muncă al tinerilor fără experienţă profesională. Prin promovarea proiectului se doreşte stimularea angajatorilor pentru a încadra în muncă, cu normă întreagă, pe perioadă nedeterminată, tineri cu vârsta cuprinsă între 16-29 de ani aflaţi la primul loc de muncă, prin acordarea unei sume egale cu valoarea salariului de bază minim brut pe ţară garantat în plată, precum şi scutirea de la plata contribuţiilor de asigurări sociale datorate.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 10 mai 2017, în conformitate cu prevederile art.55 din Regulamentul Camerei Deputaţilor, republicat, a participat domnul Cristian Cosmin, Secretar de Stat în cadrul Ministerului Muncii şi Justiţiei Sociale.
La lucrările comisiei şi-au înregistrat prezenţa 18 deputaţi, din totalul de 21  membri ai comisiei.
Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 6 octombrie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea proiectului de lege deoarece promovarea iniţiativei legislative ar conduce la suprapunerea politicilor referitoare la ocuparea acestei categorii de persoane, prin reglementarea unor dispoziţii ce răspund, pe fond, aceluiaşi obiectiv de interes economic şi social. 

PREŞEDINTE,



SECRETAR,

     
Adrian Solomon


       
Violeta Răduţ



Întocmit,

Consilier parlamentar Adriana Breazu

